<classify> Katika michuano hiyo ya Chalenji Kilimanjaro Stars tayari imejihakikishia kucheza Robo Fainali baada ya kushinda michezo yake miwili dhidi ya Rwanda iliyoshinda mabao 2-1 na dhidi ya Somalia iliposhinda mabao 4-0.Akizungumza na gazeti hili, Kibadeni alisema amefurahishwa na matokeo mazuri waliyopata na kuahidi kufanya vizuri katika mchezo ujao ili kujiwekea rekodi ya kipekee. Mchezo huo dhidi ya wenyeji unatarajiwa kufanyika kesho Uwanja wa Awassa, ambapo kwa Stars itakuwa ni kusaka heshima zaidi.Tunashukuru Mungu kwa ushindi katika michezo yetu miwili iliyopita, tuna imani pia katika mchezo wetu wa kesho kutwa kesho dhidi ya Ethiopia mambo yatakuwa mazuri lengo letu ni kuhakikisha tunafika fainali, alisema.Kibadeni alisema jambo la muhimu ni Watanzania kuendelea kuwaombea na kuweka imani kwao na kwamba wataifunga Ethiopia licha ya kuwa tayari Stars imefuzu Robo Fainali. Alisema ushindi katika michezo ijayo utasaidia kutengeneza matumaini mapya kwa Watanzania ambao walionekana kukata tamaa kutokana na matokeo mabaya waliyoambulia hivi karibuni kwa timu ya Taifa ya Tanzania Taifa Stars katika mchezo wa kufuzu Kombe la Dunia dhidi ya Algeria.Taifa Stars ambayo ina wachezaji wengi Kilimanjaro Stars ilifungwa na Algeria mabao 7-0. Naye, nahodha wa timu hiyo, John Bocco, alisema wataendelea kujitahidi katika michezo ijayo ili kutimiza lengo la kutwaa ubingwa.Ushindi wa Kilimanjaro Stars umeifanya kuongoza kundi A kwa pointi sita ikifuatiwa na Rwanda, Ethiopia na Somalia. Wakati huohuo, mshambuliaji wa Yanga Amis Tambwe jana aliifungia bao timu yake ya Burundi katika mchezo wa dhidi ya Kenya kwenye Kombe la Chalenji Uwanja wa Awassa nchini Ethiopia.Hata hivyo bao hilo lililotokana na krosi nzuri ya mshambuliaji wa Azam FC, Didier Kavumbagu halikuweza kudumu baada ya Michael Olunga wa Kenya kusawazisha na kufanya matokeo ya mchezo huo kuwa sare ya bao 1-1.Kutokana na ushindi huo, timu zote mbili ambazo zipo kundi B zina pointi nne baada ya kila moja kushinda mchezo wake wa kwanza. Kenya iliifunga Uganda mabao 2-1, huku Burundi ikiifunga Zanzibar bao 1-0 kwenye mchezo wa ufunguzi.Katika mchezo ujao Kenya inatarajia kucheza na Zanzibar wakati Burundi itacheza na Uganda kesho. Katika mchezo mwingine jana, Ethiopia iliibuka na ushindi wa bao 2-0 dhidi ya Somalia. Huo ni ushindi wao wa kwanza baada ya kupoteza mchezo mmoja dhidi ya Rwanda  <topic>: MICHEZO 